
На основу члана 138. став 1. Устава Републике Србије
 и  члана 31. став 2. Закона о Заштитнику грађана
, у поступку контроле правилности и законитости рада Агенције за приватизацију поступајући по притужби привредног друштва ,,К..." д.о.о. Нови Сад, Заштитник грађана  
У Т В Р Ђ У Ј Е

Агенција за приватизацију начинила је пропуст у свом раду јер привредном друштву ,,К... " д.о.о. Нови Сад није доставила Закључак бр. 10-1607/11-25/06 од 27. 5. 2011. године.

Утврђени пропуст представља кршење принципа добре управе и повреду одредби Закона о општем управном поступку.

На основу утврђених недостатака у раду, Заштитник грађана упућује Агенцији за приватизацију следећу
П Р Е П О Р У К У

Агенција за приватизацију ће без одлагања привредном друштву ,,К..." д.о.о. Нови Сад доставити Закључак бр. 10-1607/11-25/06 од 27. 5. 2011. године.

Агенција за приватизацију обавестиће Заштитника грађана без одлагања, а најкасније у року од 60 дана од дана пријема ове  препоруке, о предузетим мерама и поступању по њој и доставити доказе о томе.

Разлози

Заштитнику грађана се 16. 6. 2011. године обратило привредно друштво ,,К..." д.о.о. Нови Сад притужбом на рад и поступање односно непоступање Агенције за приватизацију.
У притужби и приложеној документацији се наводи да је решењем Министарства економије и регионалног развоја бр. 07-00-628/2010-04 од 15. 11. 2010. године поништен закључак Агенције за приватизацију бр. 10-3731/10-25/06 од 31. 8. 2010. године о прекиду поступка приватизације јавног предузећа Градски информативни центар ,,А..." Нови Сад. Предметно решење је донето у другостепеном поступку по жалби привредног друштва ,,К..." д.о.о. Нови и истим је предмет враћен на поновно поступање, али како је у притужби наведено, Агенција за приватизацију није донела одлуку у поновљеном поступку.

Ради сагледавања основаности примљене притужбе, Заштитник грађана је актом дел. бр. 16387 од 19. 8. 2011. године године покренуо поступак контроле правилности и законитости рада Агенције за приватизацију и затражио од изјашњење о свим релевантним чињеницама. 

Агенција за приватизације је актом бр. 25-06-1309 од 13. 9. 2011. године одговорила Заштитнику грађана да је поступајући по решењу Министарства економије и регионалног развоја бр. 07-00-628/2010-04 од 15. 11. 2010. године, којим је поништен закључак Агенције за приватизацију бр. 10-3731/10-25/06 од 31. 8. 2010. године о прекиду поступка приватизације Јавног предузећа Градски информативни центар ,,А..." из Новог Сада, у поновљеном поступку донела Закључак о прекиду поступка приватизације бр. 10-1606/II-25/06 од 27. 5. 2011. године тог субјекта приватизације.

Како би Заштитник грађана утврдио све чињенице и околности потребне за правилну и потпуну оцену правилности рада органа управе актом дел. бр. 20247 од 12. 10. 2011. године је затражио достављање додатног изјашњења о томе да ли је Агенција за приватизацију доставила Закључак о прекиду поступка приватизације бр. 10-1606/II-25/06 од 27. 5. 2011. године привредном друштву ,,К..." д.о.о. Нови Сад. 
Агенција за приватизацију је актом бр. 25-0411/06 од 04. 11. 2011. године обавестила Заштитника грађана о томе да привредно друштво ,,К..." д.о.о Нови Сад нема својство странке у поступку приватизације Јавног предузећа Градски информативни центар ,,А..." Нови Сад и да из тог разлога није доставила Закључак бр. 10-1607/11-25/06 од 27. 5. 2011. године привредном друштву ,,К..." д.о.о. Нови Сад. 

Такође је наведено да је Агенција за приватизацију поводом представке привредног друштва ,,К..." д.о.о. бр. 411 од 21. 6. 2011. године одговорила актом бр. 25/06 од 01. 8. 2011. године којим је обавестила подносиоца представке о предузетим радњама и доношењу закључка о прекиду поступка. Предметни акт није достављен Заштитнику грађана у прилогу изјашњења Агенције за приватизацију бр. 25-06-1309 од 13. 9. 2011. године, како је то наведено у додатном изјашњењу тог органа бр. 25-0411/06 од 04. 11. 2011. године. У недостатку самог акта бр. 25/06 од 01. 8. 2011. године, ипак се из навода додатног изјашњења бр. 25-0411/06 од 04. 11. 2011. године и става Агенције за приватизацију о недостатку страначке легитимације привредног друштва ,,К..." д.о.о. Нови Сад, јасно може уочити да  је Агенција за приватизацију тек у одговору на представку тог привредног друштва, исто обавестила о томе да је донет закључак бр. 10-1607/11-25/06 од 27. 5. 2011. године.
Законом о општем управном поступку је прописано да је странка лице по чијем захтеву је покренут поступак или против кога се води поступак или које, ради заштите својих права или правних интереса има право да учествује у поступку (члан 39.).
Дакле, одредбама Закона о општем управном поступку појам странке је широко одређен те се странком не сматра само правни субјект о чијим се правима и обавезама решава већ и лице које ради заштите својих права или правних интереса има право да учествује у поступку. Страначка легитимација за учествовање у управном поступку је нарочит однос једног лица, правног или физичког према предмету поступка из кога произилази да је реч о одлучивању о неком његовом праву или обавези непосредно, или посредно о његовом правном интересу у конкретном случају.
Индиректном странком односно заинтересованим лицем је означено лице коме Закон о општем управном поступку даје могућност да учествује у поступку ради заштите неких његових права или правних интереса. Предмет управног поступка у коме то заинтересовано лице може да учествује није непосредно одлучивање о његовом праву или обавези. Ипак, индиректна странка је заинтересована за исход који може утицати и на њену правну ситуацију, јер решењем конкретне управно-правне ствари бива посредно одлучено и о правном интересу те странке или бива тангирано извесно њено право.
Министарство економије и регионалног развоја је у другостепеном поступку одлучивало управо на основу жалбе на закључак Агенције за приватизацију бр. 10-3731/10-25/06 од 31. 8. 2010. године коју је уложило привредно друштво ,,К..." д.о.о. Нови Сад, не остављајући дилему о томе да ли се у конкретном случају ради о заинтересованој странци. 
Не улазећи у оцену тога да ли Јавно предузеће Градски информативи центар ,,А..." Нови Сад испуњава услове за прекид поступка приватизације јер је то у искључивој надлежности Агенције за приватизацију и Министарства економије и регионалног развоја,  Заштитник грађана је утврдио да у конкретном случају Агенција за приватизацију није поступила у складу са одредбама Закона о општем управном поступку тиме што није доставила привредном друштву ,,К..." д.о.о. Нови Сад, као заинтересованој странки по чијој жалби је и поновљен поступак, закључак бр. 10-1607/11-25/06 од 27. 5. 2011. године.
Описаним поступањем односно непоступањем Агенције за приватизацију, привредном друштву ,,К..." д.о.о. Нови Сад је и ускраћено право да кроз образложену одлуку органа са јасно наведеним одлучним чињеницама и околностима и поуком о правном средству, сагледа насталу правну ситуацију и евентуално, даље предузме одговарајуће радње уколико сматра да за тим има потребе.
Кодексом добре управе као општим оквиром правилног административног понашања (добре управе) за однос органа јавних власти и јавних службеника са грађанима, прописано је да је грађанин, у смислу Кодекса, сваки појединац или формално или неформално организована група људи, без обзира на држављанство или седиште.

Одлука која се тиче права, обавеза или интереса грађанина доставља се грађанину на кога се односи у писаном облику, што краћем року од доношења одлуке.

Заштитник грађана у вршењу контроле рада органа управе у смислу поштовања принципа и правила добре управе и одредби Закона о општем управном поступку сматра да је Агенција за приватизацију била дужна да достави закључак донет у поступку поновљеном по жалби привредног друштва ,,К..." д.о.о. Нови Сад наведеном привредном друштву као заинтересованој странки.

На основу свих утврђених чињеница и околности, Заштитник грађана је утврдио пропусте у раду Агенције за приватизацију и сагласно члану 31. став 2. Закона о Заштитнику грађана, упутио препоруку органу ради отклањања уочених недостатака у раду, као и у циљу унапређења остваривања права грађана и спречавања сличних пропуста у будућности. Заштитник грађана је, применом чл. 31. ст. 3. Закона, утврдио рок од 60 дана за отклањање уочених недостатака и достављање обавештења о томе. 

	
	ЗАМЕНИК ЗАШТИТНИКА ГРАЂАНА

	
	

	
	Милош Јанковић


Доставити копију:

· подносиоцу притужбе
� „Сл. гласник РС“ бр. 98/06.


� „Сл. гласник РС“ бр. 79/05 и 54/07.


�,,Сл. лист СРЈ“ бр. 33/97 и 31/2001 и ,,Сл. гласник РС“ бр. 30/2010 








Делиградска 16,  11000 Београд

Телефон: (011) 2068 -100       www.zastitnik.rs        e-mail: zastitnik@zastitnik.rs 
Делиградска 16,  11000 Београд

Телефон: (011) 2068 -100       www.zastitnik.rs        e-mail: zastitnik@zastitnik.rs 

[image: image2.jpg]